यह पत्र पहले गोपनीय था बाद में जिसे सार्वजनिक कर दिया गया। इस औपचारिक गोपनीय पत्र में होमी भाभा देश के तत्कालीन प्रधानमंत्री जवाहरलाल नेहरू को 'प्रिय भाई' कहकर संबोधित कर रहे हैं। यह उस पत्र का जवाब है जिसमें नेहरू ने परमाणु ऊर्जा कमीशन के प्रमुख और अपने मित्रवत वैज्ञानिक होमी भाभा से एक किताब में लिखी गई कुछ बातों के बारे में चर्चा की थी जो कि एक अमेरिकी पत्रकार एडगर स्नो ने लिखी थी। यह किताब विश्व में परमाण्विक हथियारों के विकास और उसके प्रभावों पर लिखी गई थी। यह काबिल-ए-तारीफ़ है कि कोई राजनेता कितनी बारीकी से वैश्विक मुद्दों के बारे में व्यक्तिगत स्तर पर वैश्विक विद्वानों के विचारों पर नज़र रखता था और अपने सहकर्मी विशेषज्ञों से विस्तृत जानकारी मांगता था। यहाँ यह भी गौर-तलब है कि सन 1963 में ही भाभा परमाण्विक हथियारों की महत्ता और उनके भारत में निर्माण की संभावनाओं पर चर्चा कर रहे हैं।